钦定古今图书集成/明伦汇编/官常典/第169卷 > 杜佑《通典》。 > 《锡命》
## 钦定古今图书集成/明伦汇编/官常典/第169卷 > 杜佑《通典》。 > 《锡命》

周制春官大宗伯以九仪之命正邦国之位一命受
职再命受服三命受位四命受器五命赐则六命赐
官七命赐国八命作牧九命作伯王制云制三公一
命衮若有加则赐也大国之君不过九命次国之君
不过七命小国之君不过五命大国之卿不过三命
下卿再命小国之卿与下大夫一命春秋左氏传说
诸侯逾年即位天子锡以命珪公羊传天王使毛伯
来锡公命加鲁以衮龙之服传曰锡者赐也命者加
我服也又诸侯有功加之九锡一曰衣服二曰朱户
三曰纳陛四曰舆马五曰乐则六曰武贲之士七曰
𫓧钺八曰弓矢九曰秬鬯东晋羊元曰说者以左
氏云天子锡诸侯命珪以为符信珪者诸侯所执以
朝觐之瑞也按鲁公即位八年乃得命珪三年夏公
如晋此朝也未有珪朝何执也凡命者谓方策之书
也犹今教令耳觐礼曰诸侯奉箧服加命书于其上
尚书文侯之命云平王锡晋文侯秬鬯珪瓒作文侯
之命命者王之教令其事非一策而已